Mountainbike-cyklister i Assens er rystede efter den livsfarlige chikane, der forleden betød, at en af dem, Brian Kristoffersen forstuvede kravebenet, da han ramte en ledning, som ukendte gerningsmænd havde spændt over cykelstien i den skov i Assens, hvor Brian Kristoffersen kørte.

- Der er mange, der er rystede, især dem som har børn, siger Lasse Andkjær Nielsen til TV 2. Han er stifter af Facebook-gruppen MTB Assens, som mange mountainbike-ryttere i Assens er medlem af. Han fortæller, at der er mange børn, der kører på mountainbike i skoven i Assens.

Selv er Brian Kristoffersen også rystet. Han er ved at komme sig nu, selv om han stadig er øm i skulderen.

- Men jeg er chokeret over, at nogen kan finde på sådan noget. Det kunne jo være gået frygteligt galt. Jeg håber næsten, det er drengestreger og ikke en voksen mand, der har fundet på det her, siger Brian Kristoffersen til TV 2.

Politiet chokeret

Også hos politiet er man chokeret over den farlige chikane.

- Det er en fuldstændig vanvittig handling, der er gået langt over stregen. Hvis et barn var kørt ind i ledningen med høj hastighed, kunne det have ramt med halsen, og så havde det været livsfarligt, har kriminalassistent Carsten Møllegaard fra lokalpolitiet sagt til Dagens.dk.

Lasse Andkjær Nielsen understreger, at mountainbike-banen i skoven i Assens er officiel, og at den tydeligt er afmærket med reflekspile på stolper samt pictogrammer med 'MTB Rute'. Ruten blev indviet 2. maj. Han understreger også, at skoven er kommunal og ligger inde i Assens by.

- Det er vanvittigt, at nogen kan finde på sådan noget, siger Lasse Andkjær Nielsen. Han er også rystet over den Facebook-update, fra P., en skovejer og jæger fra Silkeborg, TV 2 kunne offentliggøre i går.

Her skrev P. blandt andet, at 'cykelbøller på mountainbikes, der ikke vil modtage en venlig henvendelse om at skrubbe ud af privat-ejede skove og lejede jagt-arealer stopper man kun med en stålwire spændt godt ud mellem to solide træer på tværs af cykelsporet - selvfølgelig ikke i en højde, hvor cyklisten kan komme alvorligt til skade - men i en halv til en hel meters penge over jorden'.

- Jeg udtrykte mig nok lidt dumt. Og jeg kunne aldrig finde på at gøre sådan noget, har P. sagt til TV 2.

Lasse Andkjær Nielsen: - Det er jo fuldstændig vanvittigt, og det er en sag for politiet, hvad det så også er blevet.

Midt- og Vestjyllands Politi har bekræftet over for TV 2, at politiet behandler sagen.

- Vi opretter en sag og lader Anklagemyndigheden vurdere, om der er kan blive tale om strafferetlig forfølgelse, har Kjeld Nedergaard, vagtchef hos Midt- og Vestjyllands Politi, sagt til TV 2.

Men Lasse Andkjær Nielsen erkender også, at ikke alle mountainbike-cyklister opfører sig ordentligt, når de kører i skovene.

- Der er brodne kar blandt mountainbike cyklister, som kun tænker på sig selv og på at komme hurtigt frem, og dem skal vi have stoppet nu, siger Lasse Andkjær Nielsen.

Han fortæller, at når mountainbike-cyklisterne fra Facebook-gruppen MTB Assens møder andre i skoven, hilser man pænt.

- Når vi i gruppen møder gående på sporet, gør vi en dyd ud af at sætte hastigheden ned, hilse pænt og sige 'god tur'. Ni ud af ti gange får vi et 'god tur' retur, og vi har endnu ikke mødt modstand på sporet. I går var vi ude at køre og mødte tre-fire stykker, der luftede deres hunde. Vi satte omgående farten helt ned, fortæller Lasse Andkjær Nielsen.

Antallet eksploderet

I de danske skove er antallet af mountainbike-ryttere eksploderet gennem de senere år, og Kim Østlund, skovrider i Naturstyrelsens enhed i Østsjælland, der blandt andet omfatter Hareskoven, erkender, at der er gnidninger mellem cykelfolket og de gående i skoven.

- For 15 år siden hvis du havde spurgt brugere af skoven, hvem der generede dem mest, ville de have sagt folk med hunde. Hvis du lavede det interview i dag, ville de sige mouintainbike-ryttere, siger Kim Østlund.

Han kan ikke sige præcis, hvor mange mouintainbike-ryttere, der benytter skovene i Østsjælland, "men det er mange".

- Det er færdelsreglerne, der gælder i skoven. Men det er der mange, der ikke er opmærksomme på, når de går i skoven. Så de flytter sig ikke for cykelrytterne. Omvendt ville det hjælpe meget, hvis cyklisterne havde ringeklokke. Mange af dem råber til de gående, at de skal flytte sig, og det bliver opfattet aggressivt af de gående, siger Kim Østlund.

For et par år siden var Hareskoven plaget af chikane mod mountainbike-rytterne i form af søm, der blev lagt i rødderne, så cyklisterne punkterede, når de kørte i skoven.

- Men der gik vi ud i pressen og sagde, at det også gik ud over folk, der løb i skoven, som kunne få som søm op i fodsålerne, og så stoppede det, siger Kim Østlund.

Søren Kirk Strandgaard, skovfoged i Naturstyrelsens enhed på Fyn, siger, at der ikke generelt har været problemer med chikane mod mountainbike-ryttere på Fyn. Men han bekræfter, at der har været problemer andre steder.

- Der har været problemer i København og i Silkeborg, hvor der er udøvet selvtægt, siger Søren Kirk Strandgaard til TV 2.

Denne artikel er blevet rettet. I en tidligere version af artiklen er Søren Kirk Strandgaard fejlagtigt citeret for at sige: - Der har været problemer i København og i Silkeborg, hvor private skovejere har udøvet selvtægt. Det sagde Søren Kirk Strandgaard ikke, det korrekte citat er de sidste linjer i denne artikel. TV2 beklager fejlen.